Lakukan amalan kebersihan
SHEILA ZAIDI SERIAN: Semua golongan masyarakat perlu memainkan peranan
penting dan mengamalkan amalan kesihatan dan kebersihan pada setiap masa dalam
situasi penularan wabak Covid-19 ini. Ahli Dewan Undangan Bukit Semuja John Ilus berkata,
setiap individu perlu memberikan kerjasama dan jujur sekiranya pernah mempunyai
kontak dekat dengan mana-mana kluster Covid-19 ini. “Hal ini adalah untuk mengelak wabak ini merebak bukan
sahaja dalam kalangan keluarga tetapi juga pegawai kesihatan yang menjalankan
pemeriksaan. “Justeru, adalah menjadi tanggungjawab kita semua untuk
memutuskan rantaian penularan wabak ini demi kesejahteraan dan kesihatan
semua,” katanya kepada pemberita dalam satu kenyataan semalam. Menurut John, beberapa ketua kampung dan Jawatankuasa
Kemajuan dan Keselamatan Kampung (JKKK) di kawasannya telah mengambil tindakan
yang tepat dengan menghalang kemasukan orang luar ke kampung mereka. Katanya,mereka telah bertindak dengan meletakkan notis
amaran yang tidak membenarkan pelawat daripada luar untuk berkunjung ke kawasan
kediaman mereka. Beliau turut menggalakkan JKKK, penduduk kampung dan
masyarakat mematuhi semua arahan dan garis panduan yang telah ditetapkan dan
dikuatkuasakan sepanjang tempoh PKP ini tambahan pula Serian kini telah menjadi
salah satu kawasan ‘hotspot’ untuk Covid-19. Katanya, kita tidak mahu situati seperti ini berterusan
kerana banyak kesan negatif yang akan dihadapi. Namun, jelas John, kita tetap perlu bersedia kerana tidak
tahu bagaimana dan apa yang akan berlaku pada gelombang yang seterusnya. Isnin lalu, Sarawak telah mencatatkan tiga kematian
dengan 76 kes positif akibat virus ini di Kuching, Serian, Betong, Sarikei,
Bintulu, Miri dan Limbang. Tindakan yang diambil oleh kerajaan dengan mengguna pakai
khidmat Angkatann Tentera Malaysia (ATM) untuk memantau pergerakan orang awam
sepanjang tempoh PKP menunjukkan kerajaan tidak mengambil ringan akan perkara
ini. “Oleh yang demikian, kita perlu mematuhi segala arahan
yang telah ditetapkan sekiranya tidak mahu tempoh PKP ini dilanjutkan. “Kita juga tidak mahu negara kita menjadi seperti Itali
seperti yang dilaporkan yang mana Perdana Menteri mereka telahpun mengumumkan
menyerah kalah kepada penularan wabak ini,” tegasnya. John turut merakamkan ucapan penghargaannya kepada
pasukan barisan hadapan yang telah berkorban demi kesejahteraan seluruh rakyat. Katanya, beliau mendapat maklum balas daripada beberapa
pihak yang menyatakan bahawa rakyat semakin akur dan faham akan arahan yang
dikeluarkan. Banyak yang memberikan kerjasama dan diharapkan ia akan
berterusan sehingga keadaan semasa berada dalam situasi terkawal, tambahnya. 
See author's posts
